Živi zid je maloprije, nakon sastanka svoje koalicije, objavio kako neće ulaziti u postizborne koalicije. Oko toga su, rekao je Ivan Vilibor Sinčić, postigli konsenzus. “Borit ćemo se da se provodi program koji je dobio glasove i mandate stoga nudimo pomoć u oporbi”. Gospodin Sinčić kazao je kako su njihovi zastupnici jedinstveni i kako je dogovor o nekoaliranju postignut konsenzusom.

Između ostalog, osvrnuli su se i na svog supredsjednika stranke i novog saborskog zastupnika Hrvoja Runtića koji ih posljednjih dana vrijeđa po društvenim mrežama. “Kolega Runtić ne dolazi na sastanke, ne javlja se, ne znamo što je s njim. Postavili smo ga na listu, eto, htio bih da dođe, on je član Živog zida i dalje, pozivamo ga da razgovaramo. Naša vrata su mu otvorena”, komentirao je Sinčić.

Dosta dramatične objave na Facebooku

Kako je Telegram noćas prvi pisao, Hrvoje Runtić na svom je privatnom Facebooku napisao kako je vodstvo njegove stranke “profesionalna prevarantska banda koja se ne bavi ničim osim smišljanjem prevara i manipuliranjem ljudima”. Cijelu njegovu objavu možete pronaći ovdje.

Otprilike u isto vrijeme, Runtićeva supruga i članica Glavnog odbora Živog zida, Mihaela Varga, kasno sinoć stavila je dosta dramatični post na Facebook koji je započela rečenicom da je “odlučila provesti večer doma, s ljudima koje voli i koji su časni i iskreni prijatelji”.

Dalje piše kako je “u proteklih nekoliko tjedana svojim očima vidjela najgnjusnije stvari, koje su sramota za njezinu stranku. Toliko gnjusne da je trojac jednak onima protiv kojih govore sve ove godine. O tome uskoro”.